K. Tóthová, poslankyňa: (2008-05-13):
Vážení priatelia, včera podľa môjho názoru bolo neskoro. Ja som s veľkým optimizmom tento legislatívny návrh predkladala. Keď bola prvá informácia, s pani poslankyňou Muškovou sme dostali veľký počet pozitívnych ohlasov. Od učiteľov, od starostov, dokonca v Dudinciach prišli za mnou a boli veľmi spokojní. Na ulici ma zastavovali ľudia, že už konečne idete riešiť tie problémy. Ja som bola plná optimizmu, že to nebude mať problém a jeden známy mi povedal. Uvidíš, aký bude problém. A ja hovorím prečo? No, lebo tam máte nielen pitie alkoholických nápojov, ale aj návykové látky, a to sú drogy. A myslíte, že tí díleri a skupiny budú ticho, že nebudú hľadať, ako toto oddialiť? Neverila som. Žiaľ, dneska mám pocit, že mal kus pravdy. Dovoľte, aby som povedala ďalej, ja som nikdy nepovedala, že touto témou sa zaoberám 40 rokov. Ja som hovorila o administratívnej zodpovednosti, že okrem priestupku v oblasti verejnej správy je aj objektívna a že týmito problémami sa zaoberám už 40 rokov, s verejnou správou. Tak nepripisujte mi, pani poslankyňa, to, čo som nepovedala. Pokiaľ ide o vyhlásenie, povedali ste, že v prvom čítaní aj pán predseda Ľudovej strany bol proti. No, ten tu stojí, tak sa ho spýtajte. Nikdy proti tomuto legislatívnemu návrhu pán predseda Mečiar nebol. Ja si myslím, že veľmi s ním súhlasí, podporuje a každému hovoril, že treba podporiť, za čo mu aj touto cestou ďakujem. Pokiaľ ste povedali, že je gumové ustanovenie, že obec môže uložiť sankciu. Pán poslanec, keď obec vie, že napríklad dieťa bezdomovca sa dopustilo, tak bude mu ukladať tú tisíckorunovú pokutu, keď vie, že je to nevymožiteľné? Preto je tam môže. To nie je gumové. To je ovládanie situácie, aká je a aby zbytočne aj v tých prípadoch, keď už obec vie, že je to absolútne nereálne, nevymožiteľné, aby zbytočne sa nenaháňala administratíva. Totiž vy hovoríte toto a váš pán kolega hovorí niečo iné, že to bude povinná administratíva obcí. Nuž, jeden tak, druhý tak, ale pravda je v strede. Je to dobre podľa mňa nastavené. Ja osobne som vždy, aby kompetencie boli povinné, ale v tomto prípade skutočne vzhľadom na situáciu na niektorých častiach Slovenska dať to pri malých obciach za povinnosť a tam, kde je situácia skutočne nevymožiteľná, čo samotná obec, teda starosta môže posúdiť by nebolo podľa môjho názoru náležité. Pokiaľ ide o rodičov, že tí sú zodpovední. Pani poslankyňa Sárközy tu povedala, že horlí za to, aby rodičia vychovávali, aby oni boli zodpovední a tak ďalej. Aj ja za to horlím, lenže pozrime sa, ako niektoré rodiny fungujú a ako vychovávajú. A potom je tu druhá strana mince. Kto nesie negatívne dôsledky? No predsa spoločnosť. Podlamuje sa zdravie, musia sa vynakladať finančné prostriedky na liečenie týchto ľudí, spoločnosť dostáva skupinu ľudí neprispôsobivých. Zvyšuje sa trestná činnosť pod vplyvom alkoholu. Mladiství, koľko trestných činov napáchajú. Ako brutálne pod vplyvom alkoholu. Kto nesie zodpovednosť? No koho sa to týka? No predsa spoločnosti, preto musí mať aj spoločnosť páky, ako takýto negatívny neželateľný jav dostať do určitých regúl. Nikto z nás si nemyslí, že prijatím tohto zákona sa automaticky prútikom vylepší situácia. Dá sa základ pre tých, ktorí chcú, aby v určitých obciach veci fungovali, aby sa zlepšili aj v mestách, samozrejme, bude mať právny podklad táto ich snaha. Pokiaľ ide o ZMOS, áno, dal ZMOS negatívne stanovisko a s veľkým počtom starostov, s ktorými som komunikovala, inak to aj pán poslanec Berényi potvrdil, aj on má takú skutočnosť, aj pani poslankyňa Mušková, aj ďalší vítajú túto legislatívnu úpravu. Nuž, ZMOS mal iný názor. Má právo si ho vyjadriť. Opakujem, pokiaľ ide o legislatívny plán vlády, ešte neviem, že by bol ten návrh spracovaný. Pokiaľ prejde medzirezortným pripomienkovým konaním, je tam totiž veľký problém. Riešenie financovania izby opilcov, čo má byť znovu uzákonené, takže ja osobne vidím ešte prijatie tohto zákona nie v dohľadných dňoch, a preto hovorím, riešenie týchto problémov včera už možno bolo neskoro, preto dovoľte, aby som sa na záver poďakovala všetkým, ktorí podporia tento legislatívny návrh. Osobne s predkladateľkou Muškovou sme hlboko presvedčení, že tento legislatívny návrh ide v línii tendencií, ktoré vytýčila Európska komisia, v línii tendencií, ktoré vytýčila Svetová zdravotnícka organizácia a v línii legislatívnych krokov, ktoré prijali už viaceré štáty Európskej únie. Ďakujem za pozornosť.